-----------------------------------------------------------------------
  11. รายการระหว่างกัน

  -----------------------------------------------------------------------

11.1 รายการระหว่างกันจากการปรับโครงสร้างกลุ่ม

บริษัท สตีล อินเตอร์เทค จำกัด (มหาชน) ได้มีการปรับโครงสร้างของบริษัท โดยเมื่อวันที่ 30
กันยายน 2547 บริษัท สตีล อินเตอร์เทค จำกัด (มหาชน) ขายเงินลงทุนใน บริษัท สตีล
อินเตอร์คอน จำกัด (ซึ่งบริษัทถือหุ้นอยู่ร้อยละ 30) ทั้งจำนวนให้แก่ นายณัช หวังมหาพร
ซึ่งเป็นผู้ถือหุ้นของบริษัท คิดเป็นมูลค่า 624,000 บาท โดยมีราคาขายหุ้นละ 208 บาท
ซึ่งกำหนดจากมูลค่าตามบัญชีต่อหุ้น คำนวณจากรายงานทางการเงินสำหรับผู้บริหาร ณ
สิ้นเดือนสิงหาคม 2547 เนื่องจากในขณะนั้นบริษัท สตีล อินเตอร์คอน จำกัด
ระงับการดำเนินธุรกิจแล้ว ดังนั้น นายณัฐ หวังมหาพร ซื้อหุ้นของบริษัท สตีล อินเตอร์คอน จำกัด
ไปเพื่อรอการปิดกิจการ อย่างไรก็ตาม ในปี 2547
บริษัทมีการปรับปรุงระบบการรับรู้รายได้ตามร้อยละความสำเร็จของงาน
ซึ่งผู้สอบบัญชีได้เข้าปรับปรุงรายการในปี 2546 ในเรื่องการรับรู้รายได้จากการให้บริการ
ภาษีเงินได้นิติบุคคล และกำไรสะสม ทำให้กำไรสะสมในปี 2546 ถูกปรับลดลงเป็นจำนวน
542,193.77 บาท และยกยอดมารับรู้ในปี 2547 ส่งผลให้มูลค่าตามบัญชีของบริษัท สตีล
อินเตอร์คอน จำกัด ณ 30 กันยายน 2547 ถูกปรับเพิ่มเป็น 237 บาท
ซึ่งสูงกว่ามูลค่าประเมินของฝ่ายบริหาร บริษัทจึงต้องรับรู้ผลขาดทุนจากการขายเงินลงทุนเท่ากับ
86,995.14 บาท ซึ่งบริษัทได้บันทึกผลขาดทุนจากเงินลงทุนดังกล่าวในงบการเงินปี 2547

  ความเห็นคณะกรรมการตรวจสอบ

ในการประชุมคณะกรรมการตรวจสอบครั้งที่ 1/2548 เมื่อวันที่ 25 มีนาคม 2548
คณะกรรมการตรวจสอบได้รับทราบรายการปรับโครงสร้างที่เกิดขึ้น
และมีความเห็นว่าบริษัทได้จำหน่ายหุ้นของบริษัท สตีล อินเตอร์คอน จำกัด
ให้กับผู้ถือหุ้นซึ่งมิใช่กรรมการหรือผู้บริหารของบริษัท โดยที่รายการดังกล่าวมีความสมเหตุสมผล ณ
ช่วงเวลาที่ทำรายการ ซึ่งการปรับโครงสร้างทำให้บริษัทมีโครงสร้างการบริหารงานที่ชัดเจนยิ่งขึ้น
และเป็นไปเพื่อผลประโยชน์ของบริษัท

ในปี 2550 – ปี 2553 ไม่มีรายการระหว่างกัน

11.2 รายการระหว่างกันโดยทั่วไป

ในปี 2550 – ปี 2553 ไม่มีรายการระหว่างกัน

3.  มาตรการหรือขั้นตอนการอนุมัติการทำรายการระหว่างกัน

ในการทำรายการระหว่างกัน
คณะกรรมการบริษัทได้มีการพิจารณาและอนุมัติตามขอบเขตและอำนาจหน้าที่ ซึ่งในอนาคต
หากมีการทำรายการระหว่างกันเกิดขึ้น
จะต้องมีการนำเสนอเรื่องดังกล่าวให้กับคณะกรรมการตรวจสอบเพื่อทำการพิจารณาและอนุมัติการทำรายการระหว่างกันดังกล่าวให้เกิดประโยชน์สูงสุดต่อกิจการ
และเพื่อเป็นการคุ้มครองผู้ลงทุนรวมถึงผู้ที่เกี่ยวข้องกับบริษัท
โดยรายการระหว่างกันดังกล่าวจะต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์
และข้อบังคับ ประกาศ คำสั่ง หรือข้อกำหนดของตลาดหลักทรัพย์แห่งประเทศไทย
ซึ่งผู้ที่อาจมีความขัดแย้งทางผลประโยชน์หรือมีส่วนได้ส่วนเสียในการทำรายการระหว่างกันจะไม่มีสิทธิ์เข้ามามีส่วนร่วมในการอนุมัติรายการดังกล่าวได้

4.  นโยบายหรือแนวโน้มการทำรายการระหว่างกันในอนาคต

บริษัทมีการกำหนดนโยบายในการทำรายการระหว่างกันในอนาคตว่า
จะต้องเป็นรายการที่เป็นไปตามลักษณะการดำเนินธุรกิจทั่วไปของบริษัท
ไม่มีการถ่ายเทผลประโยชน์ของบริษัทไปยังกลุ่มผู้ถือหุ้น คณะกรรมการ
หรือบุคคลที่เกี่ยวข้องกับบริษัทอย่างไม่เป็นธรรม โดยคณะกรรมการตรวจสอบ และ/หรือ
คณะกรรมการบริษัทจะเป็นผู้พิจารณาความสมเหตุสมผลของการเข้าทำรายการ
และพิจารณาว่าเงื่อนไขการกำหนดราคาและเงื่อนไขการทำรายการว่า เป็นไปตามลักษณะธุรกิจปกติ
ทั้งนี้ผู้ที่มีส่วนได้เสียจะไม่มีส่วนร่วมในการพิจารณาอนุมัติการทำรายการ
และคณะกรรมการบริษัทจะปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์ ข้อบังคับ
ประกาศ หรือข้อกำหนดของตลาดหลักทรัพย์แห่งประเทศไทย
รวมตลอดถึงการปฏิบัติตามข้อกำหนดในการเปิดเผยข้อมูลเกี่ยวกับรายการที่เกี่ยวโยงกัน
และการได้มาหรือจำหน่ายไปซึ่งสินทรัพย์ที่สำคัญของบริษัทหรือบริษัทย่อย
และตามมาตรฐานการบัญชีที่กำหนดโดยสมาคมนักบัญชีและผู้สอบบัญชีรับอนุญาตแห่งประเทศไทย
หากมีรายการระหว่างกันของบริษัทที่เกิดขึ้นกับบุคคลที่อาจมีความขัดแย้งทางผลประโยชน์
มีส่วนได้เสีย หรืออาจมีความขัดแย้งทางผลประโยชน์ในอนาคต
บริษัทจะให้คณะกรรมการตรวจสอบเป็นผู้ให้ความเห็นเกี่ยวกับความจำเป็นและความเหมาะสมของรายการนั้นว่า
เป็นไปตามลักษณะธุรกิจปกติ และพิจารณาเปรียบเทียบการกำหนดราคากับบุคคลภายนอก
ในกรณีที่คณะกรรมการตรวจสอบไม่มีความชำนาญในการพิจารณารายการระหว่างกันที่อาจเกิดขึ้น
บริษัทจะจัดให้มีผู้เชี่ยวชาญอิสระหรือผู้สอบบัญชีของบริษัทเป็นผู้ให้ความเห็นเกี่ยวกับรายการระหว่างกันดังกล่าว
เพื่อนำไปใช้ประกอบการตัดสินใจของคณะกรรมการ หรือผู้ถือหุ้นตามแต่กรณี
ทั้งนี้บริษัทจะเปิดเผยรายการระหว่างกันไว้ในหมายเหตุประกอบงบการเงินที่ได้รับการตรวจสอบจากผู้สอบบัญชีบริษัท